CELEX: 32017R1778
Language: hu
Date: 2017-09-29 00:00:00
Title: A Bizottság (EU) 2017/1778 végrehajtási rendelete (2017. szeptember 29.) a 891/2009/EK rendeletnek a cukorágazatban a 2017/2018-as vámkontingens-időszak első alidőszakát és a kizárólag cukorfinomítással foglalkozó vállalkozókra vonatkozó rendszert érintő egyes rendelkezések tekintetében történő módosításáról

30.9.2017   
            
            
               HU
            
            
               Az Európai Unió Hivatalos Lapja
            
            
               L 253/32
            
         A BIZOTTSÁG (EU) 2017/1778 VÉGREHAJTÁSI RENDELETE
   (2017. szeptember 29.)
   a 891/2009/EK rendeletnek a cukorágazatban a 2017/2018-as vámkontingens-időszak első alidőszakát és a kizárólag cukorfinomítással foglalkozó vállalkozókra vonatkozó rendszert érintő egyes rendelkezések tekintetében történő módosításáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre (1) és különösen annak 187. cikke e) pontjára,
   mivel:
   
               (1)
            
            
               A 891/2009/EK bizottsági rendelet (2) 3. cikkének (1) bekezdése úgy rendelkezik, hogy a vámkontingenseket éves alapon, az október 1-jétől szeptember 30-ig tartó időszakra kell megnyitni.
            
         
               (2)
            
            
               Az 1308/2013/EU rendelet 192. cikkének (3) bekezdése úgy rendelkezik, hogy a finomításra szánt cukorra vonatkozó behozatali engedélyek minden egyes gazdasági év első három hónapjában csak teljes munkaidőben működő finomítók részére adhatók ki, feltéve, hogy az érintett mennyiségek nem haladják meg az (1) bekezdésben említett, a csak cukorfinomítással foglalkozó üzemek számára engedélyezett kizárólagos behozatali kapacitási mennyiségeket. Az 1308/2013/EU rendelet 192. cikke (1) bekezdésének megfelelően a kizárólag cukorfinomítással foglalkozó üzemek csak a 2016–2017-es gazdasági év végéig részesültek kizárólagos behozatali kapacitásban.
            
         
               (3)
            
            
               A 891/2009/EK rendelet 14. cikkének (1) bekezdése úgy rendelkezik, hogy feldolgozásra szánt cukorra vonatkozó behozatali engedélyért – amelynek érvényességi ideje az adott gazdasági év első három hónapjában megkezdődik – csak a kizárólag cukorfinomítással foglalkozó üzemek folyamodhatnak.
            
         
               (4)
            
            
               A 891/2009/EK rendelet 5. cikke (1) bekezdése második albekezdésének megfelelően a 2017/2018-as vámkontingens-időszak első alidőszaka tekintetében a behozatali engedély iránti kérelmeket 2017. szeptember 8. és 14. között kellett benyújtani.
            
         
               (5)
            
            
               A jogbiztonság érdekében, a nem kizárólag cukorfinomítással foglalkozó vállalkozók azon jogát illetően, hogy a 2017/2018-as vámkontingens-időszak első alidőszaka tekintetében behozatali engedély iránti kérelmet nyújthassanak be, a 891/2009/EK rendelet 14. cikkét törölni kell. Ezenkívül a 2017/2018-as vámkontingens-időszak első alidőszaka tekintetében 2017. október 9-ig meg kell hosszabbítani a behozatali engedély iránti kérelmek benyújtására vonatkozó időszakot, és következésképpen ki kell igazítani a behozatali engedélyek kibocsátására, illetve a tagállamok által kapott kérelmekről szóló értesítésre vonatkozó időszakot.
            
         
               (6)
            
            
               A vállalkozók számára továbbá biztosítani kell, hogy a 2017. szeptember 8. és 14. között már benyújtott kérelmeket visszavonhassák, amennyiben mérlegelni kívánják kérelmüket vagy egy felülvizsgált kérelmet szeretnének benyújtani.
            
         
               (7)
            
            
               Ezért a 891/2009/EK rendeletet ennek megfelelően módosítani kell.
            
         
               (8)
            
            
               mivel a 2017/2018-as vámkontingens-időszak október 1-jén kezdődik, a javasolt módosításokat e rendelet közzététele napjától kell alkalmazni.
            
         
               (9)
            
            
               Az e rendeletben előírt intézkedések összhangban vannak a mezőgazdasági piacok közös szervezésével foglalkozó bizottság véleményével,
            
         ELFOGADTA EZT A RENDELETET:
   1. cikk
   A 891/2009/EK rendelet a következőképpen módosul:
   
               1.
            
            
               Az I. fejezet a következő 10a. cikkel egészül ki:
               „10a. cikk
               A 2017/2018-as vámkontingens-időszakra vonatkozó különleges rendelkezések
               (1)   Az 5. cikk (1) bekezdésének második albekezdésétől eltérve, a 2017/2018-as vámkontingens-időszaknak a 3. cikk (2) bekezdésében említett első alidőszaka tekintetében az engedély iránti kérelmeket legkésőbb 2017. október 9-én brüsszeli idő szerint 13:00 óráig be lehet nyújtani.
               (2)   Az (1) bekezdésnek megfelelően kérelmezett behozatali engedélyeket 2017. október 23. és 31. között kell kiadni.
               A 8. cikk (2) bekezdésétől eltérve az 5. cikk (1) bekezdése második albekezdésének megfelelően kérelmezett behozatali engedélyeket a 2017/2018-as vámkontingens-időszak első alidőszaka tekintetében 2017. október 23. és 31. között kell kiadni.
               (3)   A 9. cikk (1) bekezdésének b) pontjától eltérve a tagállamok legkésőbb 2017. október 14-ig közlik a Bizottsággal az e cikk (1) bekezdése szerinti behozatali engedélyekben szereplő teljes mennyiségeket.
               (4)   A 2017/2018-as vámkontingens-időszak első alidőszaka tekintetében az 5. cikk (1) bekezdésének második albekezdése szerint benyújtott engedély iránti kérelmeket legkésőbb 2017. október 9-én brüsszeli idő szerint 13:00 óráig vissza lehet vonni. A visszavont kérelmeknek megfelelő biztosítékot haladéktalanul fel kell szabadítani.”
            
         
               2.
            
            
               A 14. cikk 2017. október 1-jétől törlésre kerül.
            
         2. cikk
   Ez a rendelet az Európai Unió Hivatalos Lapjában való kihirdetésének napján lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2017. szeptember 29-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  Az Európai Parlament és a Tanács 1308/2013/EU rendelete (2013. december 17.) a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről (HL L 347., 2013.12.20., 671. o.).
   
      (2)  A Bizottság 891/2009/EK rendelete (2009. szeptember 25.) a cukorágazatra vonatkozó egyes közösségi vámkontingensek megnyitásáról és kezeléséről (HL L 254., 2009.9.26., 82. o.).